b"\n_START_ARTICLE_\nLeonardo da Cutro\n_START_SECTION_\nBiografia\n_START_PARAGRAPH_\nGiovanni Leonardo va n\xc3\xa9ixer a Cutro, (Cal\xc3\xa0bria), llavors Regne de N\xc3\xa0pols, el 1552. Era anomenat \xc2\xabIl Puttino\xc2\xbb (nen petit en itali\xc3\xa0) per la seva escassa al\xc3\xa7ada. Va estudiar lleis a Roma, i en aquesta \xc3\xa8poca es va batre per primera vegada amb Ruy L\xc3\xb3pez de Segura, amb qui va perdre dos cops. Despr\xc3\xa9s de la derrota va anar a N\xc3\xa0pols on es va entrenar en el joc durant dos anys amb Paolo Boi, l'altre gran jugador itali\xc3\xa0 de l'\xc3\xa8poca; ambd\xc3\xb3s s\xc3\xb3n considerats com m\xc3\xa9s o menys de la mateixa for\xc3\xa7a de joc. En el per\xc3\xadode 1566-1572, va viatjar i jugar als escacs a Roma, G\xc3\xa8nova, Marsella, i Barcelona._NEWLINE_S'explica que va tornar a Cutro perqu\xc3\xa8 el seu germ\xc3\xa0 havia estat capturat pels sarra\xc3\xafns. Leonardo va proposar al cap dels pirates jugar-se l'alliberament del seu germ\xc3\xa0 als escacs. No nom\xc3\xa9s va guanyar la llibertat del seu germ\xc3\xa0 sin\xc3\xb3 que tamb\xc3\xa9 va obtenir 200 ducats que el pirata va gosar a apostar.\n_START_SECTION_\nEl torneig de Madrid de 1575\n_START_PARAGRAPH_\nDespr\xc3\xa9s d'aquesta gesta va anar a G\xc3\xa8nova i d'aqu\xc3\xad a Madrid, on va jugar el fam\xc3\xb3s torneig patrocinat per Felip II: el 1575, Felip II el convid\xc3\xa0 a un torneig a la seva cort, de manera que es van reunir a Madrid els millors escaquistes italians de la seva \xc3\xa8poca: Leonardo da Cutri i Paolo Boi, juntament amb els castellans Ruy L\xc3\xb3pez i Alfonso Cer\xc3\xb3n. Aquesta prova \xc3\xa9s qualificada pels historiadors com el primer torneig internacional de mestres, i \xc3\xa9s la primera a ser documentada._NEWLINE_El torneig el va guanyar Leonardo da Cutri, que va passar a ser considerat el millor jugador del m\xc3\xb3n, i va rebre com a premi mil ducats, una capa d'ermini i el seu lloc de naixement (a Cal\xc3\xa0bria, regne de N\xc3\xa0pols, part dels dominis de la monarquia hisp\xc3\xa0nica), durant vint anys, va estar exempt de pagar tributs. Felip II va enviar les seves felicitacions a Joan d'\xc3\x80ustria en una carta datada el 22 d'agost de 1575._NEWLINE_Posteriorment, va partir cap a Lisboa, on tant ell com Paolo Boi es van enfrontar als millors jugadors de Portugal, i en particular a Il Moro, eminent jugador patrocinat pel rei Sebasti\xc3\xa0 I. Tant Boi com Il Puttino varen guanyar contra Il Moro._NEWLINE_Tamb\xc3\xa9 el rei de Portugal va ser gener\xc3\xb3s amb la seva recompensa, i despr\xc3\xa9s d'aquest nou triomf, Giovanni Leonardo, va tornar a It\xc3\xa0lia ric, i s\xe2\x80\x99establ\xc3\xad a N\xc3\xa0pols on va fer de mestre d'escacs per al pr\xc3\xadncep de Bisignano, i hi mor\xc3\xad el 1587, als 45 anys"